《阐福寺大佛诗用去岁真定隆兴寺礼大佛诗韵》
清代·弘历

我闻如来超过一切圆觉与声闻，天上天下称独尊。

弟子万二闻人俱，孰登其堂孰入门。三身四智定何有，如水印月空写云。

四十九年未曾说一字，文殊大士何乃请再转法轮。

乃今巍巍堂堂现实相横遍沙界，其高杰竖穷苍旻。

围绕提婆那伽与其眷属，各肃肃蹴踏闪多伽耶及诸异类兟纭纭。

倏忽才凿七窍混沌死异哉，闻手闻眼谁与为疏分。

忆我去年巡冀野，时则十月星乃辰。隆兴古寺问象教，佛香高阁瞻金神。

屏息不能一词赞，倚栏聊息尘中身。归来落成值此寺，是一是二徒云云。

久欲成诗颂相好，其如万虑常萦尘。穿池曾未聚卫士，督工奚用命将军。

翼然五亭临水裔，胜国遗迹今犹存。薄伽演梵五乘具，慈宁祝釐一念真。

其旁萧洒筑书室，研席清事还堪论。徘徊得句赓旧韵，所欣俯仰迹成陈。

黏壁聊复记时日，岁惟丁卯月小春。